Budyšin (SN). K 3. dnjej němskeho chlěba 5. meje poskića sakscy pjekarjo nowy chlěb „saksku wutrobu“. Přirjaduja so tuž do zhromadneje akcije pjekarskich zjednoćenstwow w Němskej za kwalitu w rjemjesle. To zdźěli Budyske wokrjesne rjemjeslnistwo. Sakska wutroba je z majoranom a oreganom polěpšeny běrnjacy chlěb. Recepturu wuwiła je Sakska akademija němskeho pjekarskeho rjemjesła z.t. W formje wutroby dopomina chlěb njepječeny na sakskej krajnej barbje běło-zelene.
Na lětušim dnju němskeho chlěba wobdźělitaj so mjez druhimi Róžeńčanski pjekar Maik Šołta a Minakałski pjekar Jens Wagner.
Drježdźany (SN/JK). Sakske lěsne tydźenje traja hišće hač do 8. meje. Jich zaměr po informacijach sakskeho ratarskeho ministerstwa je, zjawnje na rozdźělne nadawki lěsa pokazować. Tak ma so skedźbnić na wukony zamołwitych za lěsy w Sakskej. Z porjadnym wobhospodarjenjom zaručeja woni dołhodobnje funkcije lěsa. Wosebite tydźenje maja pokazać, zo skićitej lěs a přiroda mnohostronske žiwjenske zakłady a zo ma so z nimaj swědomiće wobchadźeć. Doslědne wobhospodarjenje lěsow w Sakskej zawěsća, zo lěsy ekologiskim, hospodarskim a socialnym žadanjam wotpowěduja.
W lěsniskim wobwodźe Hornja Łužica nimaja wosebite zarjadowanja we wobłuku lěsnych tydźenjow. Zamołwita za zjawnostne dźěło Annett Hornschuh pak poruča tematiske nalětnje pućowanje a wuchodźowanje po lěsach. Wosebje za pěstowarske a šulske dźěći su pućowanja blisko Halštrowa myslene. Na nich zeznajomjeja so ze štomami a zwěrjatami lěsa a wuknu z pomocu lěsneje apoteki, lěsneho ducha lěkować. Za dorosćenych hodźa so pućowanja wokoło Załomja nad Sprjewju a po nalětnich lěsach.
Puć přez tunl pod kanalom mjez Sedlišćanskim a Rańskim jězorom hodźi so wotnětka wužiwać. Sobotu bu wón we wobłuku lětušich dnjow jězoriny swojemu zaměrej přepodaty.
Sedlišćo (JoS/SN). Zahajili su nowu sezonu při łužiskej jězorinje kónc tydźenja we wobłuku lětušich dnjow jězoriny. Nic wjac centralnje, ale na wjacorych městnach při jězorach, mjez druhim w Čornym Chołmcu, wotmě so zazběh do lětušeje sezony.
Budyšin (SN/at). Što je „minimatematikum“? Z tymle projektom „matematiki za 1 000 małych wotkrywarjow“ chce Załožba lutowarnje za Budyski wokrjes lětsa zakładnych šulerjow pozbudźić, so z matematiku a fyziku bliže zaběrać. Mysleny je projekt za wšitke zakładne šule we wobchodniskim wobłuku Budyskeje wokrjesneje lutowarnje a wotměje so w oktobrje a nowembrje. Čłon załožboweje rady, Radworski wjesnjanosta Wincenc Baberška (CDU), so nadźija, zo nańdźe poskitk tež zajim serbskeju kubłanišćow w Budyšinje a Radworju.
Minimatematikum je hłowny projekt załožby lutowarnje w dźesatym lěće jeje wobstaća. Wo tym informowachu wčera na nowinarskej rozmołwje składnostnje małeho jubileja. Zdobom zhladowaše załožbowa rada na dotal zdokonjane. „Zaměstnić swójsku załožbu z definowanej bliskosću k regionej a wokrjesej bě mudry rozsud. Financne resursy přitomnosće zawěsćichu lěta 2005 za wunošnu załožbu w přichodźe“, podšmórny Budyski krajny rada a předsyda załožboweje rady Michael Harig (CDU).
Pod hesłom „Přezmjeznje wotkrywać“ předleži prěni raz cyłkowny turistiskai koncept Zhorjelskeho wokrjesa. Wón wopřijima tři hłowne regiony: Nysowy kraj na sewjeru, město Zhorjelc/Zgorzelec a přirodny park Žitawske horiny na juhu. „Temje kultura a aktiwnje w přirodźe postajatej turistiski marketing našeho wokrjesa“, wobkrući nawoda zarjada za wokrjesne wuwiće Holger Freymann tele dny w Zhorjelcu. Pod nawodom wuwićoweje towaršnosće Hornja Łužica (ENO) nasta něhdźe 60 stron wopřijacy koncept. Jeho zakład bě loni wuwita studija přewjedźomnosće (Machbarkeitsstudie), kotraž měješe šansy a rizika turizma we wokrjesu wupokazać. Nětčiši turistiski koncept pohłubša wot lěta 2011 płaćiwe kooperaciske dojednanje mjez regionalnymi turistiskimi towarstwami a městom Zhorjelcom.
Wokomiknite njejasnosće a nowe tukanja wokoło přichoda łužiskeje brunicy wjedu k najwšelakorišim reakcijam. Wažne je, zo potrjechene komuny při tym na dobro wobydlerjow hladaja.
Limbach-Oberfrohna (SN/JK). We wobłuku swjedźenskeho zarjadowanja přepoda wčera sakski ratarski minister Thomas Schmidt (CDU) wobkrućenske wopisma regionam, kotrež budu w nowej spěchowanskej dobje programa Leader spěchowane. Mjez 30 sakskimi regionami je tež Krajina hornjołužiskich hatow a hole. Dalši wažny wotrězk zwoprawdźenja projektow k wuwiću a polěpšenju wjesneho žiwjenja w regionje je nětko docpěty. Kaž regionalny manager Rudolf Rychtar našemu wječornikej zdźěli, ma so wuwiwanska strategija za Leader lěpšeje transparency hišće na někotrych pozicijach předźěłać. To słuži doskónčnemu docpěću dźěłakmanosće. Inženjerski běrow Neuland we Wopakej ma po dorěčenju z regionalnym běrowom wotpowědne dźěle předźěłać a wudospołnić.
Po schwalenju strategije smědźa potom wobzamknjene projekty zwoprawdźeć započeć. Po słowych Rudolfa Rychtarja dźe při předźěłanju strategije wo to, jednotliwe projekty po wažnosći konkretizować. K lěpšemu zrozumjenju a přirunanju maja so wone hišće jasnišo wopisać a wopodstatnić.
Drježdźany/Budyšin (SN/JK). Loni zličichu w Sakskej 44 379 pčolacych ludow a tak dwanaće procentow wjace hač lěta 2013 a telko kaž hišće ženje w minjenych 25 lětach. Rozrost wopodstatni sakski ratarski minister Thomas Schmidt (CDU) wčera składnostnje wotewrjenja wučbneho pčólnistwa na wukubłanskim kuble Köllitsch ze spěchowanjom nowopčołarjow wot lěta 2004. We wobłuku programa dóstawa kóždy nowopčołar za pjeć kołćow spěchowanje 100 eurow.
„Sym spokojom, zo so pčołarstwo w Sakskej tak derje wuwiwa. Z popróšenjom plahowanych a přirodnych rostlin přinošuja pčołarjo a pčołki biologiskej wšelakorosći a zaručeja na te wašnje wobstajne wunoški ratarskich kulturow. To je hoberski ekologiski wukon“, rjekny sakski ratarski minister. Serbscy pčołarjo maja na tym njemały podźěl.
Pčołki w Serbach su přewšo aktiwne a derje noša. To zwěsća tež Jan Wjesela, předsyda Serbskeje pčólnicy w Chrósćicach. Minjene pjeć lět su tam tójšto nowych čłonow witać móhli. Tak maja mjeztym 40 sobustawow. Přerěznje ma z nich kóždy pjeć ludow.
Biskopicy su zhubili status jako wokrjesne město a dobre mjeno jako Stejnišćo twara ratarskich mašinow. Mnozy, kotrymž je město lube, nochcedźa so z tuchwilnej stagnaciju wotnamakać.
Biskopicy (SN/JK). Infrastrukturne a hospodarske wuměnjenja města a wokoliny spóznać a je na dobro rozrosta hospodarstwa a města wužiwać bě zaměr wčerawšeho hospodarskeho foruma w Biskopicach. Přeprosyło bě w přihotach na wólby wyšeho měšćanosty tamniše hospodarske spěchowanske towarstwo. Přišli njeběchu jenož městni předewzaćeljo, ale tež hosćo z Pólskeje a Čěskeje, kotřiž so za hospodarske zwiski z městom blisko sakskeje stolicy zajimuja.
szl_Latn slk_Latn slk_Latn szl_Latn szl_Latn szl_Latn pol_Latn szl_Latn ces_Latn szl_Latn szl_Latn szl_Latn szl_Latn szl_Latn szl_Latn ces_Latn ces_Latn